Μαζαρέν με κόκκινα φρούτα και κραμπλ βρώμης
Μαζαρέν είναι ένα σουηδικό γλυκό, δημοφιλές εξίσου στη Δανία και στη Φιλανδία. Στην ουσία πρόκειται για ένα ψητό γλύκισμα με έντονη γεύση αμυγδάλου, το οποίο φτιάχνεται με μάρτσιπαν.
100 γρ. αμυγδαλόπαστα (μάρτσιπαν) με τουλάχιστον 50% περιεκτικότητα σε ξηρό καρπό (όσο χαμηλώνει το ποσοστό, τόσο περισσότερη ζάχαρη περιέχει η αμυγδαλόπαστα και προορίζεται για διακόσμηση γλυκών. Μάρτσιπαν θα βρούμε σε μεγάλα σούπερ μάρκετ, ντέλι και ενημερωμένα μαγαζιά με ξηρούς καρπούς) , 100 γρ. ζάχαρη λευκή, κρυσταλλική , 100 γρ. βούτυρο αγελάδας, σε θερμοκρασία δωματίου + λίγο για τη φόρμα , 100 γρ. αυγά (2 μεσαία αυγά), σε θερμοκρασία δωματίου , 55 γρ. αλεύρι για όλες τις χρήσεις , 1 κουτ. γλυκού ξύσμα λεμονιού ή πορτοκαλιού (προαιρετικά) , 30 γρ. σταγόνες σοκολάτας (προαιρετικά) , 30 γρ. αμύγδαλο φιλέ, κοπανισμένο , 100 γρ. κατεψυγμένα σμέουρα (δεν τα ξεπαγώνουμε), 25 γρ. σκούρα καστανή ζάχαρη , 25 γρ. αλεύρι για όλες τις χρήσεις , 25 γρ. βούτυρο αγελάδας, σε κυβάκια , 25 γρ. νιφάδες βρώμης , 10 γρ. αμύγδαλα λευκά, αλεσμένα σε σκόνη (ή έτοιμη αμυγδαλόσκονη που πωλείται και ως «αλεύρι αμυγδάλου») , λίγο αλάτι , άχνη ζάχαρη, για πασπάλισμα
Για το μαζαρέν, ξεκινάμε και ανακατεύουμε στον κάδο του μίξερ με το φτερό την αμυγδαλόπαστα μαζί με τη ζάχαρη για 5-10 λεπτά, μέχρι να μαλακώσει.Προσθέτουμε το βούτυρο και ένα ένα τα αυγά, χτυπώντας καλά μετά από κάθε προσθήκη.Χαμηλώνουμε την ταχύτητα του μίξερ, ρίχνουμε το αλεύρι και ανακατεύουμε μέχρι να ενσωματωθεί. Στο τέλος ρίχνουμε το ξύσμα και τις σταγόνες σοκολάτας (αν τα βάλουμε).Σε ένα τσέρκι διαμέτρου 18 εκ. φτιάχνουμε έναν πάτο από αλουμινόχαρτο. Βουτυρώνουμε καλά τον πάτο και τα τοιχώματα και σκορπίζουμε παντού το σπασμένο αμύγδαλο φιλέ. Αδειάζουμε στο τσέρκι το μείγμα του μαζαρέν και σκορπίζουμε στην επιφάνεια τα κατεψυγμένα σμέουρα, πιέζοντάς τα ελαφρώς προς τα μέσα.Στον κάδο του μίξερ ανακατεύουμε με το φτερό όλα μαζί τα υλικά του κραμπλ μέχρι να σχηματιστούν χοντρά κομμάτια ζύμης ή ψίχουλα. Σκορπίζουμε το κραμπλ στην επιφάνεια του μαζαρέν, θρυμματίζοντάς το σε μικρότερα κομμάτια, αν είναι πολύ μεγάλα.Ψήνουμε το γλυκό σε προθερμασμένο φούρνο στους 165°C για περίπου 20-25 λεπτά, μέχρι να πάρει ένα ωραίο χρυσαφί χρώμα. Ελέγχουμε αν έχει ψηθεί τρυπώντας το κέντρο με ένα μαχαιράκι. Αν βγει υγρό, ψήνουμε λίγο ακόμα.Αφήνουμε να κρυώσει και πασπαλίζουμε με λίγη άχνη ζάχαρη.
Αυγά,Βρώμη,Σμέουρα